Bible Thianghlim - MALAKI\nBibleThianghlim – MALAKI\nA ngantu: Malaki\nA siartu: Persia-mipawlih an uk laiih Jew-pawl\nA huap sung cān: B.C. 420-395\nMalaki in a cabu cu «Jehovah thuphuan kamsuakthu» ti ṭawngkam in a thăwk. Malaki hlan kum 100 hrawngah, temple sak an ngaihsak lo ruangah mipi kawk dingin Jehovah in Haggai le Zekariah a rak thlah. Malaki rawng a bawl hlan kum 25 hrawngah, Persia siangpahrang in Jerusalem kulh dĭntharsal dingin mipi hruaitu dingah Nehemiah thu a rak pe. Jehovah in anmah cu nasazetin thlawsuah a pe hai, asinan annih in temple siseh, temple rawngbawlhna siseh, temple sungih biak mi Jehovah siseh an bawrhbangter. Mipi in Malaki ih phuan mi thucah cu Pathian hnen ihsin a si tiah an rak cohlang lo. Mi tamsawn cu an lung a ruh ih, Pathian kamsuakthu dokalhin an hél sawn riangri.\nNehemiah cu Judah uktu a si lai khalah mipi cu thlarau lamah ṭumsuk an thăwk. Judah ram ih kum hleihnih uktu a si hnuah (Neh 5:14), Nehemiah cu Persia siangpahrang inn ah a kirsal (B.C. 433 hrawngah). Tawkfang a rei hnuah, siangpahrang hnen ihsin Jerusalem ih kirsal siannak a ngah. Cuih cān ah mipi cu thlarau lamah nasazetin an ṭumsuk zo, Pathian kamsuakthu lamih mipi tundinsal an ṭulzia Nehemiah in a hmu. Malaki in thuphuan a thăwk tikah, puithiampawl le mipi thlarau nun cu Nehemiah uktu a si lai hnakin a sia sinsin. Curuangah Malaki cu Nehemiah uktu a si hnu kum ziangmawzat hnuah rawng a bawl a si men thei; a rawngbawl cān cu B.C. 420 le 395 karlak a si a zumum.\nMipi in Jehovah kamsuakthu an el natsatzia Malaki cabu ah kan hmu. Mipi in ningzakza thusuhnak in Pathian an êl. Ṭhimnakah, Jehovah in a duhdawt hai ti a sim tikah, «Ziangti zawngin in duhdawt?» tiah an sawn (1:2). Pathian duhzawng si lo thawinakpawl in Jehovah an upat lo ruangah Malaki in puithiampawl a kawk hai tikah, «Ziangti zawngin na hmin kan nautat?» (1:6) ih, «Ziangti zawngin kan lo bawrhhlawhter?» tiah an sawn (1:7). Cutivekih elnak cu hi cabu pumpi ah a khat. Pathian ih sualpuhnak hmuahhmuah cu thusuhnak butut in an sâng (ṭhimnakah 2:14, 17; 3:7, 8, 13). Sikhalsehla mi hrekkhat in profet kamsuakthu cu an rak cohlang. Cupawl hnenah Jehovah in a thutiamkam khawruahharza thukham cu a ap hai (3:16-18; 4:2-6).\nI. Elnak pakhatnak: a mipawl hrangih Bawipaih duhdawtnak (1:1-5)\nII. Elnak pahnihnak: puithiampawlih rinumlonak (1:6-2:9)\nIII. Elnak pathumnak: neihawknak ih thubuai (2:10-16)\nIV. Elnak palitnak: Pathian diknak thu ih thusuhnakpawl (2:17-3:5)\nV. Elnak pangatnak: Pathian suam (3:6-12)\nVI. Elnak paruknak: Pathian diknak thu ih thusuhnak tamsin (3:13-4:3)\nVII. Thukharnak: Mosi Dān le Elijah ratnak (4:4-6)\nPathian ih Duhdawt Mi Israel\n1 Malaki hmangih Israel hnenih Jehovah thuphuan kamsuakthu.\n2 Jehovah in, «Ka lo duhdawt a si,» tiah a ti.\nAsinan nannih in, «Ziangti zawngin so in duhdawt?» tiah nan ti.\n«Esau cu Jakob-ih u a si lo maw?» tiah Jehovah in a thăn.\n«Jakob cu ka duhdawt;\n3 Asinan Esau cu ka hua,\nCule a tlangpawl ka rămter ih,\nA ro cu ramṭhing cinghniapawl hrangah ka canter,»\n4 Edom in, «Kannih cu vuakthluk kan si, asinan kan kirsal leh ding ih, a ṭhing mi hmunpawl kan dĭn leh ding,» tiin a ti hmanah, ralkap rualpawlih Jehovah in,\n«An dĭn ngaingai tla a si men ding, asinan ka ṭhiatbăl thotho ding;\nAnnih cu ‹Sualralnak Ram,› tiin le,\n‹Jehovah aithawhnak co kumkhuatu mipi,› tiah an ti ding,» tiah a ti.\n5 Nan mit in nan hmu ding ih,\n«Jehovah cu Israel ramri lan tiang a cungnung a si,» tiah nan ti ding.\n6 «Fapa in a pa a upat ih,\nSiahhlawh in a pu a upat.\nCule keimah cu Pa ka si le cu,\nIn upatnak teh khuiah so?\nKei cu Bawi ka si le,\nIn ṭihzahnak teh khuiah so?\nRalkap rualpawlih Jehovah in ka hmin nautattu nannih puithiampawl hnenah a lo ti.\n«Asinan nannih in, ‹Ziangti zawngin na hmin kan nautat?› tiah nan ti.\n7 «Ka biakṭheng parah sang bawrhhlawh nan hlan, asinan nannih in, ‹Ziangti zawngin so kan lo bawrhhlawhter?› tiah nan ti. ‹Jehovah cabuai cu hmuhsuamumza a si,› nan tinak hin a si.\n8 «Cule raithawinak hrangah rannung mitcaw nan hlăn tikah,\nCumi cu a ṭha lo a si lo maw?\nCule rannung kebái le rannung cawrna nan hlăn tikah,\nCuvek pakhat khat kha nan uktu hnenah pe hnik uh!\nNan parah a lung a hmui pei maw?\nDuhsaknak a lo pe pei maw? Ralkap rualpawlih Jehovah in a ti.\n9 «Asinan atu ah kan parih zangfahnak a neih theinak dingah tiin, pathian duhsaknak dil uh. Nan kut in kha ti vek raithawinak nan pek laiah, duhsaknak thawn a lo cohlang ding maw? Ralkap rualpawlih Jehovah in a ti. 10 Ka biakṭheng parih ṭhathnemnak nei loin mei nan muahlonak dingah, nanmah lakah sângka khar thei pakhat tal um uh ci la maw! Nan parah lunghmuinak ka nei lo ih, nan kut ihsin thilhlăn ka cohlang lo ding, ralkap rualpawlih Jehovah in a ti.\n11 «Ziangahtile ni a suah ihsin ni a tlak tiang miphunpawl lakah ka hmin a ropi ding.\nKa hmin in rimhmui le a thiang mi thilhlăn hmun kip ah an pe ding.\nZiangahtile ka hmin cu miphunpawl lakah a ropi ding, ralkap rualpawlih Jehovah in a ti.\n12 «Asinan nannih puithiampawl in, ‹Jehovah cabuai cu a bawrhbang a si, a theirah le a rawl khal nautatumza a si,› tiin nan ti vivo tikah, ka hmin cu zianghmanlo ah nan cangter a si. 13 Nannih puithiampawl in, ‹Aw, a va bangthlak ve!› tiin nan hnar nan phîtphît, ralkap rualpawlih Jehovah in a ti.\n«Rûkcawp siseh, kebái rannung siseh, rannung cawrna siseh nan rak keng; cutivekin thilhlăn nan rak keng! Nan kut ihsin ka lo cohlang ding maw?» Jehovah in a ti. 14 «A rante rual lakah a pa nei na cingih, thutiam khal tuah ko naih, sawisel ding um rannung Bawipa hnenih raithawinakih petu mibumtu cu camsiatin um seh. Ziangahitle keimah cu Siangpahrang ropi ka si,» ralkap rualpawlih Jehovah in a ti. Ka hmin cu miphunpawl lakah ṭihzah ding a si.\n1 «Cule atu ah, Maw puithiampawl, hi thupek hi nan hrangah a si.\n2 Ka hmin sunlawihnak pe dingin,\nNan ngaithla lo ih,\nNan thinlung ih nan lâkluh lo asile,\nNan parah camsiatnak ka thlah ding ih,\nNan malsawm dăwn mipawl ka camsiat ding, ralkap rualpawlih Jehovah in a ti.\nA si, nan thinlung ih nan lâkluh lo ruangah ka rak camsiat hai zo a si.\n3 Ngai hnik uh, nan tesinfapawl ka kawk ding ih,\nNan hmaiah êk ka lo măn ding,\nNan raithawinak puaipawl ih ran êk rori cu;\nCule cuih êk thawn lakhlo nan si ding.\n4 Cun Levi thawi ka thukham a peh vivo theinak dingah,\nHi thupek hi nan hnenah ka lo kuat ti nan thei ding, ralkap rualpawlih Jehovah in a ti.\n5 Amah thawi ka thukham cu nunnak hrang le hnangamdaihnak a si.\nI ṭihzah theinak dingah cucu a hnenah ka pe,\nLevi cun i ṭihzah ih, ka hmin upat in a ding a si.\n6 A kâ ah dān diktak a um ih,\nA hmur ah diklonak hmuh a si lo.\nKa zawngah hnangamten le dingfelten a feh ih,\nMi tampi mawhsualnak ihsin a kirter.\n7 Ziangahtile puithiam hmur in theihnak a kilṭha ding ih,\nA kâ ihsin mi in dān an hawl ding a si,\nZiangahtile amah cu ralkap rualpawlih Jehovah thuphurtu a si.\n8 Asinan nang cu zin na pial zo;\nNa zirhnak in mi tampi na tlubahter.\nLevi thukham na bawrhhlawhter, ralkap rualpawlih Jehovah in a ti.\n9 Curuangah kei khal in mi hmuahhmuah hmaiah hmuhsuam dingin le tiniam dingin ka lo tuah.\nZiangruangahtile nang in ka zinpawl na zawh lo ih,\nNa dān ah mi thleidăn na nei,» tiin.\nJudah in Thukham a Bawrhbangter\n10 Kan zaten Pa pakhat kan nei lo maw si?\nPathian pakhat ih sersiam kan si lo maw si?\nZiangruangah kan pupápawlih thukham cu thulolak menah cangter dingin unau pakhat le pakhat parah rinum loih kan um?\n11 Judah cun rinum loin a nung ih,\nIsrael ram ah le Jerusalem ah thil fihnungza tuah a si,\nZiangahtile Jehovah in a duhdawt mi a hmun thianghlim cu Judah in a bawrhbangter;\nRam dang pathian fanu a ṭhit.\n12 Himi tuahtupa cu zo vek a si khalle,\nRalkap rualpawlih Jehovah hnenih thilhlăn a ken a si khalle\nJehovah in Jakob-ih puanthlampawl ihsin sâtcat seh.\n13 Cule hihi a pahnihnak thil na tuah mi a si:\nJehovah biakṭheng cu mitthli, ṭahnak le aukionak thawn na khuh ṭheh;\nZiangahtile anih in na thilhlănpawl cu ziang hmanah a siar nawn lo ih,\nNa thilhlănpawl tla na kut ihsin lungsi zetin a cohlang nawn lo.\n14 Cuticingin nang cun, «Ziangruangah maw?» tiah na ti.\nA săn cu, Jehovah cu nangmah le na no laiih na nupi karlakih theihpitu a si,\nNa nupi cu na kăwppi le thukham hmangih na ṭhit mi a si ko nân,\nA lakah rinum loin na nung.\n15 Asinan Jehovah in annih cu Thlarau neitu, pumkhat ah a rak tuah hai a si lo maw?\nCule ziangruangah annih cu pumkhat ah a rak tuah hai?\nJehovah cun Pathian mi cithlah a hawl a si.\nCuruangah na thinlung ah fimkhur awla,\nZohman a no laiih a nupi lakah rinum loin nung hlah seh.\n16 Ziangahtile amâkawk ka hua, Israel-ih Pathian Jehovah in a ti,\nCule a sinfen ih nunrawnnak khuhtu ka hua, ralkap rualpawlih Jehovah in a ti.\nCuruangah na nupi lakih rinum loih na umlonak dingah,\nNa thinlung ah fimkhur aw.\n17 Na ṭawngkampawl in Jehovah ning ko na tuah;\nCucingin, «Ziangtin maw amah cu ning ko kan tuah?» na ti lai hrih.\n«Thil ṭhalo a tuahtu pauhpauh Jehovah mithmuhah an ṭha ih, an parah a lung a hmui,»\nAsilole «Diknak Pathian cu khuiah so a um?» tiah nan ti mi hin amah ning ko nan rak tuah a si.\n2:16a mâkawk: A ṭawng hrampi ah dawihlo ti a si.\nA Ra lai ding Mi Thuphurtu\n1 «Zoh hnik, ka palai ka thlah ding ih,\nAnih in ka hmaiah lamzin a timtuah ding.\nCule na hawl rero mi Bawipa cu a temple ah a ra lohli ding,\nA parih na lunghmui mi, thukham phurtu cu.\nZoh hnik, anih cu a ra a si, ralkap rualpawlih Jehovah in a ti.\n2 Zo in so a rat ni cu tuar thei ding?\nA ra lăng tikah zo so a ding thei ding?\nZiangahtile anih cu erfainak meisa vek a si ih,\nPuan sawptuih sahbawn vek a si.\n3 Anih cu ngun erfaitu le thianfaitu bangin a to ding;\nJehovah hnenah dingfelnak ih thilhlăn an pek theinak dingah,\nLevi fapapawl a thianfai ding,\nSui le ngun bangin annih cu a thianfai hai ding.\n4 Cun Judah le Jerusalem ih thilhlăn cu hlanlai le kum liam cia bangin,\nJehovah lungawi zawng a si ding.\n5 Cule thuṭhen dingin na kiangah ka ra ding;\nKeimah cu dawithiampawl dokalhin,\nDiklo zetih sesămhmangpawl dokalhin,\nHlawhfapawlih hlawhman hlēpsakhmangpawl le\nNuhmeipawl le nupa nei lo pawl dekcăwkhmangpawl dokalhin le\nKhawtluang mipawl dawihlohmangpawl le\nKeimah i ṭih lo tupawl dokalhin an parah theihpitu rang zet ka si ding, ralkap rualpawlih Jehovah in a ti.\n6 Ziangahtile kei cu Jehovah ka si, ka thlengaw dah lo;\nCuruangah a si, nannih Jakob fapapawl nan hlohral lo.\n7 Nan pupápawl san lai ihsin ka sakhaw dānpawl nan pialsan ih,\nNan rak thlun lo.\nKa hnenah ra kir uh, cule nan hnenah ka ra kir ve ding, ralkap rualpawlih Jehovah in a ti.\nAsinan nannih in,\n‹Ziangti zawngin so kan ra kir ding?› tiah nan ti.\nPathian Suam Hlah\n8 «Minung in Pathian a suam ding maw?\nNannih cun kei in suam a si!\nAsinan nannih in, ‹Ziangti zawngin so kan lo suam?› tiah nan ti.\nṬhen hra ṭhen khat pawl le thawhhlawmpawl ah in suam a si.\n9 Keimah in suam ruangah nannih cu camsiatnak hmangih camsiat nan si,\nZiangahtile nannih in keimah in suam,\nHi miphun pumpuluk hin.\n10 Ka inn ih rawl a um theinak dingah,\nṬhen hra ṭhen khat zaten ka thawhhlawm inn ah rak keng uh,\nCule van tukvirhpawl lo ăwnsakin\nThlawsuah dăwn cawk lo ka lo burh le burh lo in hniksak hnik uh, ralkap rualpawlih Jehovah in a ti.\n11 Cule eiráltu ka lo kawksak ding,\nCule anih in nan lei rah a siatsuah lo ding ih,\nNan ló ih sabit khal nan hrangah rah loin a um lo ding, ralkap rualpawlih Jehovah in a ti.\n12 Cule miphunpawl hmuahhmuah in mithlawsuak tiah an lo ti ding,\nZiangahtile duhnungza leiram nan nei ding, ralkap rualpawlih Jehovah in a ti.\n13 «Ka parih nan ṭawngkampawl hi an na a si, Jehovah in a ti.\nAsinan nannih cun, ‹Nangmah dokalhin ziangso kan ṭawng,› tiah nan ti.\n14 Nannih in,\n‹Pathian rĕn hi zianghman ṭhathnemnak a um lo;\nA thucah kan rak thlun le\nRalkap rualpawlih Jehovah hmaiih mininghangpawl bangih kan nun rero teh hi ziang hlawknak a um?\n15 Cule mipuarthaupawl kha mithlawsuakpawl tiah kan ti,\nZiangahtile sualralnak a tuahtupawl an ṭhangso lawng si loin,\nPathian an hniksak ih an luat sapbai,› nan ti,» tiin.\n16 Cun Jehovah a ṭihzahtupawl cu pakhat le pakhat an beaw ih,\nJehovah in a ngaithla hai ih, a hna in a thei hai.\nJehovah ṭihzahtupawl le\nA hmin ngaisangtupawl hrangah\nA hmaiah hngilhlonak cazual cu ngan a si.\n17 «Ka hlawnthil hleice ka tuah ni ah an zaten ka ta an si ding, ralkap rualpawlih Jehovah in a ti.\nCule mi in amah riantu a fapa a zuah bangin,\nAnmah cu ka zuah hai ding.\n18 Cun midingfel le misualrál karlak le\nPathian riantu le rian lo tu karlak na thliardang ding.\nPathian Ni Rapthlak\n1 «Ziangahtile ngai hnik,\nRawhtitnak meipi vekih kāngin, ni cu a ra thleng a si.\nMipuarthau hmuahhmuah, a si, thilsual tuahtu hmuahhmuah cu cangpâwl vek an si ding.\nCule annih cu a ra thleng mi ni in a kangrál hai ding ih,\nA hram siseh, a ṭêk siseh an hnenah tān ta a si lo ding, ralkap rualpawlih Jehovah in a ti.\n2 Asinan nannih ka hmin ṭihzahtu hrangah\nDingfelnak Ni a suak ding ih,\nA thlapawl ah damnak a um ding;\nCule nan fehsuak ding ih,\nCâwinn ih câwpa nopawl vekin nan khir ding.\n3 Misualrálpawl nan cīl ding,\nZiangahtile annih cu hi thil ka tuah ni ah\nNan kephah hnuaiih vutcâm ah an cang ding,\nRalkap rualpawlih Jehovah in a ti.\n4 Ka siahhlawh Mosi Dān,\nIsrael hmuahhmuah hrangah Horeb ih a hnenih thu ka rak pek mi,\nKa sakhaw dānpawl le ka cīn le dānpawl kha máng ringring uh.\n5 Ngai hnik, Jehovah ni rapthlak le tuksumza a ra thlen hlanah,\nNan hnenah profet Elijah ka thlah ding.\n6 Cule anih in pupápawlih thinlung cu falepawl lamah a hawikirter ding ih,\nFalepawlih thinlung cu pupápawl lamah a hawikirter ding.\nCulole ka ra ding ih, leilung cu camsiatnak thawn ka vaw pang ding,» tiin.


Bualrawnheel Lamziin ceekmi thu ah BBC biakinn lam ih um pawl an Thinphang deuh | Falam Online Media\nBualrawnheel Lamziin ceekmi thu ah BBC biakinn lam ih um pawl an Thinphang deuh\nJanuary 27, 2021 January 27, 2021 Ni Hnem Sung\t0 Comments\nFalam : 2021, January 11 ihsin laih thok a simi Hrang Ṭhio Bualrawnheel lamziin thu ah Tlanglo veng, Bethlehem Baptist Church (BBC) biakinn lam ih um miṭhenkhat thin a phang deuh.\n“Mawṭaw lole Mawṭaw cycle thawn kan lengsuak tikah Hrang Ṭhio bualrawn hi ziinpi pakhat i kan hman bikmi a si. Atui` Bualrawnheel ziin thar laihmi hile Laizo khua hlun ziin ih vasuak dingin sialmi a si” tiah Tlanglo veng, tangtaziin hnuai sin ih um mipakhat in a sim.\nHrang Ṭhio bualrawn cu Laizo ziin le Tlanglo tangtaziin hnuaisin ih um pawl in ziinpi vekih an hmanmi a siih Lehpannak lole puai tivek an nei lai a si khalle Bualrawn tan duh an um cun kian lawk ṭul dinhmun a si ṭheu. Curuangah cuvek hnaihnoknak umlo dingin Bualrawnheel ziin an tuah nak san a si.\n“Ceek rero laimi ziin ṭheh suak in kan veng fehnak bualrawn an phit cun kan hrang ah a buaithlak zet ding. Curuangah kan veng ih um miṭhenkhat cu an thinphang deuh” tikhalin Tlanglo veng ih um mipakhat cun a sim hrih.\nHih thu thawn pehpar in Falam Siipin zung ih ṭuanvonei Pu David Van Tun cun “atui` bualrawn heelnak ziin tuahmi cu Laizo ziin fehtu hrang lawngah a si. BBC biakinn lam umtu le Lailak tlawng fehnak hrangah bualrawn kan phit hran lo ding.”\n“Ṭuan rero laimi bualrawn heelnak lamziin kan ṭheh hnu lawngah khalam heelnak lamziin hrang ngaihven a si leh ding. Cukhal cu pehpartu pawl zate kokhawm in ruahron khawmnak kan nei leh ding” tiah CH daily news hnen ah a sim.\nHrang Ṭhio Bualrawnheel lamziin cu Bualrawn thlanglam ah pee 400×12 sau kau dingin an tawlrel ih pee 500×12 sau sang cangdawl thawn 2020-2021 ramkulh Siipin budget ting 1552 cemliam ih tawlrel reromi a si.\n← Falam ah Covid 19 Nat Kham Sii An Dawt Thok Zo\nChina : Covid 19 nat karh zailo dingin Tawkua swabs test nak an nei →\nKawl ralkaap in Paletwa ih Caw 60 luan kaap that zo – Chin Human Rights Organization\nPukmah 505 thawn heektuar Falam mino 3 cu Thuṭhenzung ah suahpi an si


Jesuh Cu Hmunlaibik Ah - Chinland Today Media\nDecember 18, 2010 12:00 am·0 comments\nAn sunthat ciami kha an zoh saal ding. – Zekhariah 12:10\n– Thuphuan 9\nBible ih Jesuh hmunlaibik ah a retnak thuhrampi na thei dah maw? Tluangtlam te’n kan sim asile Pathian, vancungmi pawl, Satan, minung ih ruahsannak, lei le van a zate ih thu pawl tthazet in kan theih theinakbik cu Jesuh thawn an pehtlaih awknak kan zohnak ihsin a si. Jesuh cu hmun thupibik ah a um.\nTu naite in Thukam Hlun cabu Zekhariah hi Jesuh hmun thupibik ah a rettu cabu a si ti ka thei ngah. Hih Cabu in Jesuh ih minung sinak (6:12), tangdornak (9:9), zuar a tonnak (11:12), Pathian a sinak (12:8), thinglamtah ih thah a tuarnak (12:10), a rat saalnak (14:4), hmailam ih a uknak ding (14:8-21) thu pawl a rel.\nAhleice ih tican neizetmi canghril cu: “An sunthat ciami kha an zoh saal ding,” (12:10) a ti. “Sunthat” timi ttongfang in san thuanthu ah Israel pawl in Jesuh Khrih an hnong ih thinglamtah ah an khennak a sawhkhih. Asinan hmailam ih a ralai dingmi Israel tesinfa pawl in Messiah ah an cohlan saal ding thu khal a sim cia. A veihnihnak a rat saal tikah a taangmi Israel pawl in thinglamtah ih khenmi a si kha an theithiam dingih Amah cu an zum ding.\nMangbangza hih Cabu in Jesuh cu hmun thupibik ah a umnak thudik pawl Bible Cabu dangah le kan nunnak zate in hawl sinsin dingin thazaang in pek. Jesuh cu ziang hmuahhmuah lakih hmun thupibik ah ret aw. Jesuh cu na nunnak ih hmunlaibik ah ret nun in nung thlang aw. – David Reper\nMi hrekkhat cu Pathian ih Cabu thianghlim an siar,\nAsinan a sunlawinak an hmu lo;\nAn rak theih lo ruangah a si,\nCumi cu Jesuh ih thuanthu a si. – Branon\nJesuh cu Pathian Ttongkam onnak tawhfung a si.


Zalennak - Chinland Today Media\nAugust 13, 2010 12:08 am·0 comments\nZohnen hman ah baakmi nei hlah uh. Nan baakmi cu pakhat le pakhat duhdawt awknak lawng kha siseh. Duhdawtnak a neitu cu Daan thluntu a si. – Rom 13:8\n– Saam 87-88\n– Rom 13\nKan dung caan reinawn ah kan nu in mawttaw car mawng dingzat an tathmat mi vekih mawn cu zalenzet in a theih awk thu a sim. “Radar timi cet ih kaih ka ttul lo hlei ah khua haltu palik mawttaw ton tik khalah fungzet ih mawn le cawhkuan tong ding phaan a um lo,” a ti. Lamhla feh le khualtlawn tik khal ah speed limit mi zat ih mawng cu a nuamzet. “Cuhleiah daan thlun khal a si fawn” a ti.\nRom 13:1-10 sungah leitlun uktu pawl ih daan le Pathian ih daan thlun a ttul thu in sim. Acozah daan kan thlun tthat tikah cawhkuan ding zianghman kan phang lo, kan tuah tthatmi ruangah thinlung thiang le hnangam te’n kan um (cc. 3, 5).\nPaul in Rom khua ih Khrih dungthluntu pawl hnenah acozah thuneitu pawl hnenih an pek ttulmi – ngunkhuai le upat ttihzahnak pek dingin a sim (c.7). Culawng si loin, “Zohnen hman ah baakmi nei hlah uh. Nan baakmi cu pakhat le pakhat duhdawt awknak lawng kha siseh. Duhdawtnak a neitu cu daan thluntu a si,” a ti bet (c.8).\nMilai daan thlun ding cu kan ttuanvo a si ih midang duhdawtnak caan ttha kan neihmi in Pathian ih daan kan famkimter. Cule A daan cu “a famkimmi daan in zalennak a pek” ti a si (Jeim 1:25). – David Mc Casland\nPathian cun daan pawl kan thlun ding in duhsak,\nKan kiangkap minung pawl a uk;\nAsinan pakhat le pakhat duhdawtnak cu,\nPathian ih daan famkim in zalentertu a si. – Sper\nThulunnak in milai ih daan cu kan thlun;\nDuhdawtnak in Pathian ih daan kan famkimter.\nKan Hrang Tthabik\nTlennak Hrangih Khualtlawnnak


Bible Thianghlim - 2 TIMOTHY\nBibleThianghlim – 2 TIMOTHY\nNgan kum: A.D. 67-68\nPaul in Timothy cakuat pakhat a ngannak hi kum 3 kum 4 hrawng a rei thlang ih, himi cān sungah Paul in hna tam zet a ṭuan. Timothy kha Efesa kawhhran kilkhawi dingih a tān ta hnuah (1 Timothy Thuhmaihruai siar aw) Masidonia (1Tim 1:3), Korinth (2Tim 4:20), Khirit (Tit 1:5) le Mileṭas (2Tim 4:20) lamah a tlawng vivo. Cuihsin Efesa ah a kirsal (2Tim 1:18) ih, sak lamih a um mi Troas lamah a feh (2Tim 4:13). Cumi tikcu ah Paul cu a thawngtlaknak netnak a tuar. Cumi tikcu hrawngah, Neru in Khristianpawl cu Rom khawpi urkāngtu ah a puh. Himi ihsin Khristianpawl parah a nasazet mi tiduhdahnak a thăwk. Cutin Rom uknak hmuahhmuah ah a darh.\nHimi hi Rom ah Paul a vei hnihnak thawng a tlaknak a si. A vei hnihnak hi a vei khatnak hnakin dinhmun a siasawn (Efesa cakuat Thuhmaihruai siar aw). A vei hnihnak ah cun Paul cu misual vekih dāntatnak a tuar (1:8; 2:9). A thim zet mi thawnginn sungah amah cu an ret. Amah ra vehtu an um phah nân (1:16), a rualpi tamsawn in amah an tlansan (4:10-12). Hitivek tuarnak lakah Paul cun Bawipaih umpinak thawngin (1:12; 4:17-18) le Pathian thu ih huham thawn (2:9-10) thazang nasazet a la. A rawngbawlnak cu ṭha zetin a ṭhehsuak. Curuangah Bawipa hnenih um ding a tiar a si (4:6-8).\nPaul in a thih hlanah Timothy hnenah ca vei khat kuatsal a duh. Curuangah Timothy cakuat pahnihnak cu A.D. 67-68 hrawngah a ngan. Cuih cān ah Timothy cu Efesa kawhhran kilkhawiin a rak um rero a si men thei. Timothy cun phurrit a phur rero, curuangah Paul in amah tha a pek a ṭul. A cabu sungah phurrit thlentu phun thum in a lang. Cupawl tla cu: thuthangṭha hrangah tiduhdah tuar ruangih ningzahnak (1:3-2:13), a ṭuanvopawl ihsin rawngbawltu dirhlo theitu a ṭha lo mi câkhiarnakpawl (2:14-26) le zumtu in thuthangṭha humhim a ṭulnak pawl tla an si (3:1-4:8).\nHivek phurrit hi zumtu dangpawl hnakin rawngbawltupawl in an tuar hleice ṭheu. Asinan cumi cu zumtu hmuahhmuah in an do a ṭul ve. Timothy hrangih Paul ih thucah cu zumtu hmuahhmuah hnenih thucah tluk a si. Cumi cu thutak ah umpeh vivo uh ti mi a si (3:14).\nII. Timothy cu Bawipa ih a rinum vekin, ningzahmualphonak cu a neh ding a si (1:3-2:13)\nIII. Timothy cun rawngbawltu a ṭuanvo ihsi dirthlatu câkhiarnak ṭha lo cu a do ding a si (2:14-26)\nIV. Timothy cu thuthangṭha hum dingin a rinum ding a si (3:1-4:8)\nV. Thukharnak (4:9-22)\n1 Khrih Jesu ih um mi nunnak thutiam bangtukin, Pathian duhzawngih Jesu Khrih-ih apostol, Paul in,\n2 Ka duhdawt zet mi ka fapa, Timothy hnenah:\nPa Pathian le kan Bawipa Khrih Jesu hnen ihsin zangfahnak, zahngainak le hnangamdaihnak um hram seh.\nLungawi Thu Simnak le Thapeknak\n3 Pupápawl in an rak rĕn bangin sia le ṭha theihnak thiang thawi ka rĕn mi, Pathian hnenah ka lung a awi, cuticun bâng loin sun le zan ka thlacamnak ah ka lo máng ringring. 4 Aipuannak thawi ka khah theinak dingah, nangmah lo hmuh ka hiar zet, na mitthlipawl ka ngaihsak ringring. 5 Zumnak diktak nangmah ih um mi cu ka cîng ringring ih, cuih zumnak cu a tirin na pi Lois hnenah le na nu Zunis hnenah a um. Cucu nangmah khalah a um ti ka theifiang. 6 Curuangah na parih ka kut ka suannak ihsin nangmah ih um mi Pathian thilpek cu sēmalh tharsal dingin ka lo theihtersal a si. 7 Ziangahtile Pathian in ṭihnak thlarau in pe lo ih, thiltitheinak thlarau, duhdawtnak thlarau le thununawk theinak thlarau in pe sawn a si.\n8 Curuangah kan Bawipaih thuhla theihter cu zahpi hlah awla, amai thawngtla kei khal hi i zahpi hlah. Thuthangṭha ruangih harsat tuarnak Pathian huham vekin i tuarpi sawn aw. 9 Anih cun kan hnaṭuan vek si loin, amai tumdān le zangfahnak vek sawnin in rundam ih, kawhnak thianghlim in in ko a si. Cuih zangfahnak cu leilung sēm hlanin Khrih Jesu ah pek zo kan si. 10 Asinan in Rundamtu Jesu Khrih lăngnak zarah, cuih zangfahnak cu atu ah lăngter a si zo. Anih cun thihnak cu a ṭhiathlo ih, nunnak le thih theilonak cu thuthangṭha hmangin a langter zo. 11 Cuih thuthangṭha simtu ah, apostol ah le Zentelpawl zirhtu ah ruat ka si. 12 Cumi ruangah hih thilpawl hi ka tuar a si, sihmansehla ka ning a zak lo, ziangahtile ka zum mi cu zo a si ti ka thei ih, cuih Ni hrangih a hnenih ka ap mi cu a kilhim thei ti ka theifiang.\n13 Khrih Jesu ih um zumnak le duhdawtnak in a ziktluak mi ṭawngkampawl zohṭhim ding mi ka hnen ihsi na theih mi kha kaihnget aw. 14 Cuih thil ṭha na hnenih ap mi cu kan sungih cêng Thlarau Thianghlim hmangin kilhim aw.\n15 Asia peng ih umpawl hmuahhmuah in in tlansan ti kha na thei, cupawl lakah Fikel le Harmokens an tel.\n16 Onisiforas cun i harhtharter ṭheu. Ka cikcin khal in zahpi lo ruangah, Bawipa cun a sungkuapawl hnenah zahngainak pe hram seh. 17 Rom ih a um laiah, anih cun ngunngaih zetin in hawl ih, in hmu. 18 Cuih Ni ah Bawipa hnen ihsin zahngainak a hmuh theinak dingah, Bawipa in a hnenah pe hram seh. Cule Efesa khua ah anih in ziangtluk nasain i rian ti kha na theifiang a si.\nKhrih Ralkap Ṭha\n1 Curuangah nang, ka fapa, Khrih Jesu ih um zangfahnak ah cak zetin um aw. 2 Cule theihpitu tampi lakah ka hnen ihsin na theih mi thupawl kha mirinum, mi dang va zirhsâwngsin theitu dingpawl hnenah ap aw. 3 Curuangah nang cu Jesu Khrih ralkap ṭha vekin retheihzăwnzaihnak tuar aw. 4 Ralkap si dingih amah a hriltu a lunghmuiter theinak dingah raldo laiah hi damsung khawsaknak thupawl thawn zohman an hnawihnihaw lo. 5 Cule mi pakhat in zuamawknak ah zuam vein, dān vekih a zuam lo asile, nehnak lukhum pek a si lo. 6 Lo ṭuantu bāng zetih a ṭuantu cu a rah sĕng hmaisabiktu a si ding a si. 7 Ka sim mi hi ruat aw, Bawipa in thil ziangkim ah theihthiamnak lo pe hram seh.\n8 Ka thuthangṭha bangtukih mithi lak ihsi kaihthawh mi, David cithlah Jesu Khrih kha cîng ringring aw. 9 Cuih thuthangṭha ruangah thil ṭhalo tuahtu bangin, cikcin ih ṭemṭawnnak tiang harsatnak ka tuar; asinan Pathian kamsuakthu cu ṭemṭawn a si lo. 10 Curuangah Khrih Jesu ih a um mi rundamnak cu sankhuk ropitnak thawn annih khal in an co ve theinak dingah, hril mipawl hrangah thil ziangkim hi ka tuar a si.\n11 «Ziangahtile amai zawngih kan thih asile,\nAmai zawngah kan nung ding.\n12 Kan tuar asile,\nAmai zawngah kan uk ve ding.\nAmah kan phatsan asile,\nAnih khal in in phatsan ve ding.\n13 Kan zum lo a si khalle,\nAnih cu a rinum ringring,\nAmah le amah a phatsanaw thei lo,»\nti ṭawngkam hi rinsantlak a si.\nPathian Pawm Mi Hnaṭuantu\n14 Hi thilpawl hi zumtupawl cingkengter ringring hai aw, hlawknak si lo, a ngaithlatupawl siatnak sawn a si mi ṭawngkam menmenih an elawklonak dingah, Bawipa hmaika-ah nā zetin thu pe hai aw. 15 Pathian pawm mi vekin nangmah le nangmah Pathian hnenih peaw dingin nasazetin taima aw. Hnaṭuantu ningzak lo, thutak kamsuakthu dik zetih ṭhenfeltu si aw. 16 Asinan Pathian zahlonak le sullam nei lo phunnawinakpawl cu hrial aw, ziangahtile cupawl cun Pathian ngaihsak lo sinsinnak lamah an lo hruai ding. 17 Cule an thusim mi cun akhensa mi ei vekin mi a ei ding. Cupawl lakah Haimenias le Fileṭas an tel. 18 Annih cun, «Thawhsalnak cu a thleng zo,» tiin thutak an ṭhelh. Cule mi hrekkhat ih zumnak an hlorálter. 19 Sihmansehla Pathian-ih ṭohram hnget cu a dîng ringring ih, hi hminsinnak hi a nei:\n2:17a khensa: Nathri phun khat nā zet a si ih, taksa vun nemnak eisiattu hmasia, thihnak tiang thlen thei a si.\n«Bawipa in amai tapawl cu a thei,»\nti le, «Khrih hmin saltu pauhpauh cun dingfellonak tlansan seh,» ti hi.\n20 Asinan inn ropi sungah sui le ngun bungbelpawl lawng si loin, thing le lei bungbelpawl khal an um. A hrekkhat cu sunlawih ding mi an si ih, a hrekkhat cu sunlawih lo ding mi an si. 21 Curuangah hipawl ihsin mi a thianfaiawk asile, anih cu sunlawihtlak bungbel, tithianhlim le Bawipa hrangih hmantlak le hnaṭuan ṭha tinkim hrangih timlam mi bungbel a si ding.\n22 No lai câkhiarnakpawl khal tlansan aw, thinlung thiang ih Bawipa a kotupawl thawn dingfelnak, zumnak, duhdawtnak, hnangamdaihnak pawl cu dawi sawn aw. 23 Sikhalsehla atthlak le sullam nei lo thusuhnakpawl cun buainak a suakter ti na theih ruangah cupawl cu hrial aw. 24 Cule Bawipaih siahhlawh cun mi a elbuai ding a si lo, mi hmuahhmuah hnenah a zaidam ding, mi a zirh thei ding ih, thinsaunak a nei sawn ding a si. 25 Dokalhtupawl cu nunnem zetin nunsim hai aw. Cuticun Pathian in anmah cu thutak theihnak lamah lungthlengnak a pe hai mahna. 26 Cule ṭhangharhsalin amai duh zawng ti dingih ralkaih ih rak kaitu Diabol-ih tháng sung ihsin an tlânsuak thei ding.\nNi neta ah Pathian Ngaihsaknak a Kiam Ding\n1 Cule hihi thei aw, ni neta ah cun cān ṭihnungza a ra thleng ding. 2 Ziangahtile minungpawl cu mah le mah ngainaawtu, paisa ngainatu, mitluangkhâwng, mipuarthau, mithangsiathmang, nu le paih thulung lo, lungawihna thiam lo, thianghlim lo, 3 suahpi duhdawtnak nei lo, remnak siatsuahtu, mi relsiathmang, sūpaw thei lo, minunrâwng, thil ṭha duh lo tu, 4 miphatsanhmang, pawisak nei lo, miduhaw, Pathian duhdawt hnakih năwmcen ngaina sawntu an si ding. 5 Pathian ngaihsak hmel an pu nân, a huham cu an êl. Cuvek mipawl cu va tlansan aw.\n6 Ziangahtile cupawl cu innpawl ah lutthupin, nunau â-pawl cu sál ah an kai ih, cuvek nunaupawl cu sualpawl ih nĕn mi le câkhiarnak phun zakip ih hruai rero mi an si. 7 Cupawl cu zir rero na cingih thutak theihnak ih thleng bān thei lo pawl an si. 8 Cun Jannes le Jambres in Mosi an dokalh vek khan, hipawl khal in thutak an dokalh. Lungthin se thluh zo mi, zumnak thu ih tling lo mi an si. 9 Asinan Jannes le Jambres atzia a lăng vek khan an atzia cu mi hmuahhmuah hmaika-ah phuansuah a si ding ruangah, hlapi cu an feh thei lo ding.\nPaul in Timothy Thu a Pe\n10 Asinan nang cun ka zirh mi thu, ka umtudān, ka tumtah mi, ka zumnak, ka thinsaunak, ka duhdawtnak, ka tuarfainak, 11 tiduhdahnak ka tuar mipawl le ka zăwnzaihnakpawl Anṭiok, Ikoniam le Listra khuapawl ah ka parih a thleng mi, ziang tiduhdahnakpawl ka tuar ti khal na thei thluh zo. Asinan cupawl hmuahhmuah sung ihsin Bawipa in i runsuak a si. 12 A si, Khrih Jesu ah Pathian ngaihsak ih nun a duhtu hmuahhmuah cun tiduhdahnak an tuar ding. 13 Asinan miṭha lopawl le mi bumhmangpawl cu mi bumin le bumih umin an sual sinsin ding. 14 Sikhalsehla nang cu na zir zo mi le a dik a si tiih na theih mi thilpawl kha zo hnen ihsin ka zir ti theiin, cumipawl ah umlan vivo aw. 15 Cule nauhakte na si lai ihsin Cathianghlim cu na rak thei zo, cumi cun Khrih Jesu zumnak ruangih rundamnak ngah ding tiangin a lo fimter thei a si.\n16 Cathianghlim hmuahhmuah hi Pathian thawtkhumnak in pek a si ih, zirhawknak hrang, kawkawknak hrang, nunrĕmawknak hrang, dingfelnak zirhawknak hrangah hlawknak a si. 17 Cuticun Pathian mi cu a tling mi le hnaṭuan ṭha hmuahhmuah tuah dingah thăwm famkim a si thei ding.\nPathian Kamsuakthu Phuang Aw\n1 Curuangah a rung lăngnak le a uknak ih mithipawl le minungpawl thuṭhentu ding Bawi Jesu Khrih le Pathian hmaika-ah thu ka lo cah a si. 2 Kamsuakthu cu phuang aw! A tikcu ah siseh, a tikcu lo khalah siseh tiar ringring aw. Thinsaunak hmuahhmuah le zirhnak hmuahhmuah thawn an mawhzia theihter aw, kawk awla, thape aw. 3 Ziangahtile minungpawl in zirhnak ziktluak an pawm thei lo cān a ra thleng ding ruangah an hnaza dirĕmternak ah anmai câkhiarnak zulhin, zirhtupawl anmai hnenah an khawm sawn ding. 4 Cule thutak ihsin an hna cu an her ding ih, phuahcawp thuanthu lamah an pial ding. 5 Asinan nang cu thil ziangkim ah ralring aw, zăwnzaihnakpawl cu tuar ṭenṭo aw, evangelist hna cu ṭuan aw, na rawngbawlnak zaten hlĕnsuak aw.\n6 Ziangahtile kei cu Inding Thilhlăn vekin, thletbung ka si rero zo ih, ka fehsuak cān a nâi thlang. 7 Doawknak ṭha cu ka do zo, ka hna ka ṭheh zo ih, zumnak cu ka kilhim zo. 8 Ka hrangah dingfelnak lallukhum cu lehhnu hrangah ret a si zo, cumi cu Bawipa, Thuṭhentu dingfel cun cuih Ni ah i pe ding. Ka hnen lawngah si loin a lăngnak hngakhlaptupawl hmuahhmuah hnen khalah a pe ding.\n9 Ka hnenih rat zâng zuam aw. 10 Ziangahtile Demas cun tulai khawvel a ngainat ruangah i tlansan ih, Thessalonika khua ah a feh. Kresen cu Galatia peng ah a feh ih, Tita khal Dalmaṭia peng ah a feh. 11 Luke lawng ka hnenah a um. Mark kha sawm awla, na zawngah rak hruai ve aw. Ziangahtile anih cu rawngbawlnak ah miṭhahnem a si. 12 Cule Ṭaikikas cu Efesa khua ah ka rak thlah zo. 13 Troas khua, Karpas hnenih ka kâwrfual ka tān mi kha, na rat tikah cazualpawl thawn rak keng aw, a hleicein savun cazualpawl kha.\n14 Dar serthiam, Alexander in ka parah thil ṭhalo tampi a tuah. Bawipa in a hnaṭuan mipawl vekin lehrūl seh. 15 Kan ṭawngkampawl a dokalh nasat ruangah, nang khal a lakah ralring aw.\n16 Humawknak thu ka rel hmaisak ṭum ah zohman in in dinpi lo, an zaten in tlansan thluh sawn. An parah mawh thleng lo dingin Pathian hnenah thla ka cam. 17 Cuti va si hman sehla, thuthangṭha cu keimah hmangin phuankim a si theinak dingah le Zentelpawl hmuahhmuah in an ngaingah theinak dingah Bawipa cun i dinpi ih, cahnak i pe. Kiosa kâ sung ihsin i runsuak. 18 Cule Bawipa cun hnaṭuan ṭhalo tinkim ihsin i runsuak ding ih, a vancung uknak sung tiang i kilhim ding. A hnenah ropitnak cu kumkhuain kumkhua tiang um seh. Amen.\n19 Prisilla le Akuila le Onisiforas teih sungkua kha cibai i bûksak aw. 20 Erasṭas cu Korinth khua ah a cām ih, Trofimas cu Mileṭas ah dam loin ka tān ta. 21 Thlatang hlanah ra tlawn thei tum hramhram aw. Zubulas, Pudens, Linas, Klaudia le unaupawl hmuahhmuah in cibai an lo bûk.\n22 Bawi Jesu Khrih cu na thlarau ah um seh. Zangfahnak na hnenah um hram seh. Amen.


Bible Thianghlim - 2 PETER\nBibleThianghlim – 2 PETER\nNgan kum: A.D. 66-67\nThathoum zet Pentikos ni (A.D. 30; Apo 2 zoh aw) ih thil cang hnu a rei hlanah, Khrih-ih hnaṭuan siatsuah dingin zirhtu diklopawl an suak. Jesu in cuvek mipawl an ra suah ding thu a rak sim cia (Mat 7:15; 24:4-5, 11, 24-26; Mar 13:22-23) ih, Paul khal in cuvek mipawl an rat ding thu ralrinnak a rak pe (Apo 20:29-30).\nZumtupawl in a ra rero lai mi zirhtu diklopawl thu ah timtuahaw cia dingin apostol Peter in Peter cakuat pahnihnak hi a ngan (2:1). Judas cakuat hi Peter cakuat pahnihnak thawn bangawknak tampi a nei. Asinan Judas cun zirhtu diklopawl zumtupawl lakih um rero zo vekin a rel (Judas 4). Curuangah hi cakuat hi Peter in Judas cakuat hlanih a ngan mi a si men thei.\nPeter in hi cakuat hi himi zumtupawl hnenih a vei hnihnak a ngan mi a si thu a rel (3:1). A cakuat hmaisa cu Asia Minor ram sak lamih tiduhdahnak a tuar rero tupawl hnenih a ngan mi a si. Anmah thotho hi Peter cakuat pahnihnak rak dawngtu an si. Hi cakuat hi Peter in Peter cakuat pakhatnak hnuih a ngan mi a si ruangah A.D. 66-67 hrawngih a ngan mi a si ding. A thi cing ding ti amah le amah a theiaw (1:13-14). Curuangah a ra thleng lai ding mi ṭihnunnakpawl hrangih timtuahaw dingah cakuat nganbêt a duh (1:15).\nPeter in a cakuat thawhnak lamah cun zirhtu diklopawlih thu a buaipi lo. Cuhnakin thlarau lam ṭhanlennak thu cipciarin a rel sawn (1:1-11). Ṭhanlen a ṭulzia a sim ih, ṭhanlen duhnak nei dingin anmah a năwrbêt. A tambik ah cun thlarau lam nun ih ṭhanlennak hrangih hmanrua a si mi Cathianghlim theihnak thu a sim uar. Peter in zumtupawl kha Cathianghlim «ngaihsak» dingin a sawm, ziangruangahtile cumi lawng hi thuneitu le a dik mi umsŭn a si (1:12-21). Bung hnihnak ah Peter in Cathianghlim le thuṭhimnakpawl hmangin siatráltertu zirhtu diklopawl le hmuhsuamtupawl ih thu a phawrhlang (2:1-3:13). A cakuat hi Pathian thuṭhennak le Khrih ratsalnak le ralrin peknak zulhih thapeknak in a net (3:14-18).\nPeter-ih thusim mi hi san hmuahhmuah ih zumtupawl hrangah a thupi zet mi a si. «Zangfahnak le kan Bawipa le Rundamtu Jesu Khrih theihnak ih ṭhan» (3:18) lawngin misualrálpawlih sualnak lakah kan dinghnget thei ding.\nII. Thlarau nun ṭhan hi zumtu hrangih thil ṭul a si ih, cumi cu Cathianghlim hmang lawngin a cang thei (1:3-21)\nIII. Thlarau nun ṭhan cu zirhnak diklo lak ihsin zumtu runsuahnak hrangah a ṭul mi a si (2:1-22)\nIV. Thlarau nun ṭhan cu Bawipaih ratsalnak tleu hnuaiah a dik thei (3:1-18)\n1 Jesu Khrih-ih ṭemṭawn sál le apostol a si mi, Simon Peter in, kan Pathian le Rundamtu Jesu Khrih dingfelnak zarih kanmai neih mi vek zumnak sunglawi neitupawl hnenah:\n2 Pathian le kan Bawipa Jesu theihnak ruangah nan hnenah zangfahnak le hnangamdaihnak cu tam sinsin hram seh.\nPathian Kawhnak le Hrilnak\n3 A ropitnak le a ṭhatnak maksak hmangih in kotu theihnak zarah nunnak le Pathian ngaihsaknak hrangih kan ṭul mi hmuahhmuah cu a Pathian sinak huham cun in pe zo a si. 4 Cuih thilpawl hmangin a nasazet mi le a sunglawi zet mi thutiamkampawl in pe, cucu câkhiarnak ruangih leitlun ih siatnak thleng mi ihsin nan tlânsuak ih, thutiamkampawl hmangih Pathian mizia ṭawmpitu nan si theinak dingah a si.\n5 Cutivek a si ruangah nan zumnak ah ṭhatnak bêt dingin nasazetin taimak suah uhla, ṭhatnak ah theihnak, 6 theihnak ah sūpawknak, sūpawknak ah tuarfainak, tuarfainak ah Pathian ngaihsaknak, 7 Pathian ngaihsaknak ah unau lainatawknak, unau lainatawknak ah duhdawtnak bêt uh. 8 Ziangahtile cuih thilpawl cu nanmah ah a um ih a ṭhan vivo asile, kan Bawipa Jesu Khrih nan theihnak ah ṭhahnem lo le rah nei loin nan um lo ding. 9 Asinan cuih thilpawl nei lo tu cu mitcaw a si, hlapi a hmu thei lo ih, hi hlanih a sualpawl khawlhfaisak a si ti a hngilh a si.\n10 Curuangah u le nau tla, a lo kawhnak le a lo hrilnak fiangter dingin taimak suah sinsin uh, ziangahtile cumi nan tuah asile nan tlu dah riai lo ding. 11 Ziangahtile cutivekcun kan Bawipa le Rundamtu Jesu Khrih ih kumkhaw uknak sungih luh theinak cu nasazetih pek nan si ding.\n12 Cumi ruangah atu ih thutak nan neih mi hi theiin, cumi ah hngehter si khal uhla, cuih thilpawl cu nannih lo theihtersal ringring ding hi ka daithlang lo ding. 13 A si, hi puanthlam ih ka um sung cu lo theihthartersal ṭheu ih, lo cawkthawh cu dikin ka ruat. 14 Kan Bawipa Jesu Khrih in i hmuhter zo bangin, hi ka puanthlam hi a rei hlanah ka hlít tengteng ding ti ka thei. 15 Cuihtlunah ka fehsuah hnu khalah cuih thilpawl nan cīn ringring theinak dingah taimak ka suah sinsin ding.\nKhrih Ropitnak le Sim Sungnak\n16 Ziangahtile kan Bawipa Jesu Khrih-ih huham le a ratsalnak ding thupawl kan lo theihter laiah khan, hrăwkhrawl zetih phuahcawp thuanthu kan thlun lo ih, mit rori ih a cungnunnak hmutu kan si sawn. 17 Ziangah cutin ka ti tile Ropitnak Nasa zet ihsi a ra suak mi aw cun, «Hihi ka duhdawt zet mi ka Fapa a si, a parah ka lung a hmui zet,» ti thu a hnenih a rung thlen laiah khan Pa Pathian hnen ihsin cawimawinak le ropitnak a dawng.\n18 Tlang thianghlim ah a hnenih kan um laiah, van ihsi a rung thleng mi cuih aw cu kan thei a si.\n19 Cule rintlak sinsin mi simsungnak thu kan nei, khua a van hlan le deirel arsi nan thinlung sungih a suah hlanlo simsungnak kamsuakthu cu thim lakih êng mi tleu vekih nan ngaihven asile, nan tiṭha ding a si. 20 Cathianghlim sungih simsungnak thu hrimhrim hi mi pakhat khat hrilhfiahnak ihsi ra um a si lo ti hi a hmaisabikah thei uh. 21 Ziangahtile simsungnak thu cu milai duhzawngih ra a si dah lo, Thlarau Thianghlim ih a hruai hai vekin, Pathian mithianghlimpawl in an rak phuang a si sawn.\nProfet Diklo le Zirhtu Diklo\n1 Sihmansehla mipi lak khalih profet diklo an um vek khan nan lakah zirhtu diklo an um leh ding. Annih cun mi siatsuah thei zirhnak sual cu athupten an run kenglut ding ih, anmah leitu Bawipa rori hman an hnáwng ding. Cule anmah ten cawp le cilhih siatralnak cu an parah an thlengter ding. 2 Cule mi tampi in an siatnak lamzinpawl cu an run thlun ding ih, anmai ruangah thutak lamzin cu thangsiatin a um ding. 3 Duhhamnak ruangah thuphan ṭawngkampawl hmangin anmai hlawknak hrangah an lo hmang ding. Hlanih an parih thuṭhen mi cu a ding ringring lo ih, an siatralnak khal a itthat dah lo.\n4 Ziangahtile sual a tuahtu vancungmipawl cu Pathian in a zuah hai lo ih, thuṭhensak dingin akumkhaw hremnak hmun ah a thlak hai ih, thim cikcin sungah ṭawnin a khum sawn hai. 5 Cun amah ngaihsak lo pawlih umnak leitlun cu ti a likter ih, hlanlai leilung cu a zuah lo, asinan dingfelnak thusimtu, Noah cu mi dang pasarih thawn a runhim a si. 6 Cule Sodom khawpi le Gomorrah khawpi cu vutcâm ah a cangter ih, amah Pathian ngaihsak lo rung um leh dingpawlih zohṭhim dingah hlorál dingin thiamlo a coter. 7 Cule misualrálpawlih nundān bawrhhlawh ruangih thinna zettu midingfel Lot kha a runsuak a si ahcun 8 (ziangahtile cuih midingfelpa cu an lakih a cēn laiah, ni tin dān nei loih an nundānpawl a mit in a hmu ih, a hna in a theih tikah a dingfel mi a thinlung cu a nâ zet ṭheu a si), 9 Bawipa cun amah ngaihsaktupawl sualfawrhnak ihsin runsuahdān le midingfel lo pawl thuṭhen ni hrangih cawhkuan pek dingih retdān le, 10 a hleicein, câkhiarnak bawrhhlawh cu dawiih, taksa dān vekih nungtupawl le thuneitupawl nautattupawl dāntat dingih retdān a thei. Cupawl cu miralṭha le mai thu duh an si ih, huham ropi neitupawl relsiat khal an ṭih lo. 11 Cahnak le huham nei nasasawn vancungmipawl hman in huham ropi neitupawl Bawipa hmaika-ah an relse dah lo. 12 Asinan hibangpawl hi, pianphung ihsi khawruahnak nei lo ramsa, kai tahratih hlohralter ding fang vek men hi an si, an theih lo mi thil an relsia ih, anmai siatnak ah cun an hlorál nêknêk ding.\n2:4a kumkhaw hremnak hmun: Grik ṭawngfáng Tartarus a si ih, Grik-mipawl in Pathian hremnak hmun, cu tawkah cun tuarnak nasazet umnak hmun, cuih hmun cu Hades hmun hnakih niam sawn ah an ruat.\n13 An dingfellonak hlawhman an ngah ding. Sun ih năwmcēnnak tuah cu nuam an ti. Nan hnenih puai an hman tikah kâwr răwngkai vek le bawrhhlawh kai vek hi an si ih, mi bum hi nuam an ti zawng tak a si. 14 An mit cu uiretnak in a khat ih, sual an bansan thei lo, mihngetlopawl an thlemthlu. Duhhamnak thinlung an zirhaw ih, annih cu camsiat fa an si. 15 Dingfellonak hlawhman ngainatu, Beor-ih fapa Balaam-ih lamzin an thlun ih, lamzin dik cu tlansanin, an fehpêng. 16 Asinan anih cu amai sualralnak ruangah nunsimin a um, ṭawng thei lo mi lāk cu minung ṭawng in a ṭawng ih, profet-ih atnak cu a rak kham.\n17 Cupawl cu tidai um lo mi tikhur le thlipi ih a hrăn mi khawdurpawl vek an si, thim sah mepmep cu an hrangah retsak kumkhua a si.\n18 Ziangahtile thulolak men cu titeraw zetih relin, sual ih a um mipawl lak ihsi tlânsuak zopawl cu taksa câkhiarnak le fihnungza hursualtuahnak hmangin an lēmkir ṭheu. 19 Zirhtu diklopawl cun anmah rori siatnak sál ah tāng cingin, mi dang hnenah luatnak ding thu an tiamkam. Ziangahtile milai cu thil ziang in simaw a neh asile cuih a nehtu thilih sál a si. 20 Cupawl cun kan Bawipa le Rundamtu Jesu Khrih theihnak ruangah khawvel bawrhhlawhnak ihsin an tlânsuak hnuah, cumi thotho ah lutsalin, nehih an um a si ahcun, an nundān netasawn cemnetnak cu a hmaisa hnakin a sesawn ding. 21 Ziangahtile dingfelnak zin theih hnuih an hnenih pek mi thupek thianghlim an tlansan hnakin, dingfelnak zin kha rak thei lo lawlaw hai sehla an hrangah a ṭhasawn. 22 Asinan,\n«Amai luak lamah uico cu a kirsal,» ih,\n«A khawlhaw zo mi văwkpi cu ciarbêk lakah tâl dingin a kirsal,»\ntiah a dik mi thufim ih a ti vekin an parah a thlengkim a si.\n1 Duhdawt mitla, atu ah nan hnenah hi cakuat a pahnihnak hi ka ngan a si. A pahnih in nan lungthin thianglo căwktho dingah hi thupawl lo theihthartersal dingin ka ngan a si. 2 Profet thianghlimpawl in hi hlanih an rak sim mi kamsuakthupawl le kannih apostolpawl hmangih kan Bawipa le Rundamtuih thupek nan ngaihsak ringring theinak ding hrang khalah ka ngan a si.\n3 Hihi thei hmaisa uh: ni neta ah cun mi hnihsanhmang an ra suak ding ih, anmai câkhiarnak bangtukin an nung ding. 4 Cule annih in, «A ratsalnak ding thutiamkam cu khuiah so a si? Ziangahtile kan pupápawl an ihthah ni ihsi khan thil hmuahhmuah hi sersiam thăwk ihsin anmai sidān kēlten an um,» tiah an ti ding. 5 Ziangah cutin an ti tile, Pathian kamsuakthu hmangin hlanlai ah vanpawl cu an rung um ih, leilung khal tidai ihsin le tidai hmangin tuah a si ti hi an ngaihthah hrim a si, 6 cuih tidai cun leilung cu a khuh thluh ih, cuih leilung cu a siatsuah ta. 7 Asinan cuih kamsuakthu thotho hmangin atu ih vanpawl le leilung hi meisa ih urkāng dingin, Pathian ngaihsak lo pawl thu a ṭhen ni le an siatrál ding ni hrangah a zuah a si.\n8 Asinan duhdawt mitla, Bawipaih ruahdān ah cun ni khat hi kum 1000 tluk a si ih, kum 1000 khal hi ni khat tluk a si ti mi thil pakhat hi hngilh hlah uh. 9 Mi hrekkhat in muangih an ruah bangin Bawipa cu a thutiamkam mi thuhla ah a muang lo; zohman an siatrál ding a duh lo ih, mi hmuahhmuah an lung an thleng ding a duh sawn ruangah, kanmah lamah thinsauin a um hrih sawn hi a si.\n10 Sikhalsehla Bawipaih Ni cu zan ih fifir a rat vekin a ra thleng ding. Cuih ni ah vanpawl cu a nasazet mi awn thawn an hlorál ding ih, thil búlhrampawl cu meisa ih emzupin an um ding. Leilung le a sungih thil um mipawl cu an kangrál ṭheh ding.\n11 Hih thil hmuahhmuah cu cutivekin an siatrál ding ruangah, Pathian ngaihsak le nundān thianghlim ih nung ding mi nan si lo maw? 12 Pathian ni cu hngakhlap zetih hngakih nan um laiah, cutivekcun nung uh. Cuih ni ah vanpawl cu meisa in a kangrál ding, cule thil búlhrampawl khal meisa ih emzup an si ding. 13 Sikhalsehla a thutiamkam bangin, dingfelnak umnak hmun van thar le lei thar cu kan hngak a si.\n14 Curuangah duhdawt mitla, cuvek thilpawl nan hngah ruangah bawrhhlawh kai lo le sawihnăwm kâi lo le hnangam zetih nan um amah in a hmuh theinak dingah taimak suah uh. 15 Cule kan duhdawt mi, kan unaupa Paul khal in a hnenih fimnak pek a si bangtukih nan hnenih ca a ngan vek khan, kan Bawipaih thinsauzia cu rundamnak ah ruat uh. 16 A cakuatpawl hmuahhmuah khalah hi thilpawl hi a ngan. A thil ngan mi hrekkhat cu theihthiam an har ih, cupawl cu zir lo mipawl le mihngetlopawl in an siat phahnak dingih Cathianghlim dang an lakpēn bangin an lapêng ṭheu.\n17 Curuangah duhdawt mitla, nannih in cuih thupawl cu nan rak theih cia zo ruangah fimkhur uh. Culole nanmah khal misualrálpawlih sualralnak ah hruaiin nan um ding ih, nan dinhngehnak ihsin nan tlu pang ding. 18 Cuhnakin kan Bawipa le in Rundamtu Jesu Khrih-ih zangfahnak ah le theihnak ah rak ṭhang sawn uh.\nAtu le a kumkhuain amai hnenah ropitnak um seh. Amen.


Refugee Day Ah Delhi Chin Mi Pawl UNHCR Hmaiah Duhlonak Tilang - Chinland Today Media\nRefugee Day Ah Delhi Chin Mi Pawl UNHCR Hmaiah Duhlonak Tilang\nJune 21, 2014 12:47 am·0 comments\nNew Delhi: Delhi thleng Chin mi beunakhawl pawl cun World Refugee Day densan in June 20, 2014 ah an harsatnak thu pawl ausuah piin India khawlipi New Delhi ih United Nation High Commissioner For Refugee kotka ah fehin duhlo tilangnak an nei.\nDelhi Chin Community Fellowship (DCCF) ih hohanak in Chin mi 100 lenglo pawl cun an harsatnak le an duh mi pakua pawl cu UNHCR office ah an va tarlang. Hiti ih lungawi lonak an dilnak san khal Delhi ih um Refugee pawl ih harsatnak an ton mi pawl UNHCR pawl ih ngaihsak nawnlo ruangah le ramdang ih kawhnak pawl an phihsak ruangah a si.\nCahram an suahpi mi le an dil mi pawl cu:\n1. Delhi Kawlram mi Refugee pawl ih harsatnak hi theihpih ngaingai dingah\n2. Harsatnak theihpih lawng si loin tulsam mi in le ei sum le pai Refugee ih canvo pawl diktak ih an ngah theinak dingah.\n3. Refugee pawl ih hmailam hrang thaten ruahsak ding le Fimthiamnak lam zirnak ah uluk deuh ih mawhphurhnak laksak dingah.\n4. Kawlram mi Refugee nunau pawl humhimnak thazet ih tuah sak ding le Refugee nunau pawl himzet ih an um theinak ding\n5. Kum upa hnatuan tha ngah thei lo kum 50 tlun pawl an tulsam mi bawm tengteng dingah le an tulsam mi pawl diriam zet in tuah sak dingah\n6. India rampi ih in palbehnak, kanmah refugee pawl hmangih an hlawknak hrang in hrengnak pawl hi kan Nu a simi UNHCR in theihpi in a fale refugee pawl parah duhdawtnak thuktak thawn a zoh theinak ding.\n7. Dam lo pawl in enkolnak tha (siizung) le enkoltu doctor mi tha pawl in hawlsak dingah…\n8. Refugee UN Card ngah lo ih can reipi hngaktu pawl zamrangzet in UN Card pek sak dingah le Reject tongtu pawl thaten ruathat sak saal dingah…\n9. Netabik ah UNHCR in Delhi um Kawlram mi Refugee pawl parah a lemlawng siloin thungaitakten duhdawt ih in zohkhen sak hram ding ah…\n‘Tuini san dah kan va piah cu palik pawl in lam in rak kham, kan sidan pawl kan tilang mi in rak theithiam pi zet. Zung sung lut thei dingin hotu pathum pawl thawn zung hotu upa tonnak le kan dilnak ca pawl reltlangnak an nei thei. Zung hotu pawl khalin hi thu pawl hi ngaihven peh cih dingin le thuhla a rang lam ih theihternak neisal dingin in sim ta’ tiin PaBiak (hminthleng) cun a sim.\n2004 kum ah Chin mi raltan 300 lenglo in duhlonak langter in nasaten UNHCR an rak nor. Hi tiih an rak nor ruangah UNHCR pawl cun duhlolangternak ih tel hotu pawl cu thawngthlak sak inle India thuthennak zung tiangah thiamlo canter in sual a puh hai dah.#\nChin Refugee 700 Hrawng In Delhi Ah Lamzawh\nRefugee Day Ah Angelina Jolie In Myanmar Mi Veh


Kum 79 Mi Ayeyarwady CM Cu A To Men Thei Nawn Lo Ih Ralkap Pawl Do Dingin A Ralring Zo – Meifar\nMyanmar ramsung thuneihnak cu Min Aung Hlaing in thahrum thawn a la ih mipi in an duh lo ruangah daiten lamzawhnak in an langter. Mipi pawl ih duhmi cu ziangah an rak ruat lo ih an kap that ciamco ruangah mipi pawl khal daiten an um thei nawn lo ih meithal kengin an do thlang.\nCuvek lakah Ayeyarwady Chief Minister rak ṭuan rero zo tu Mahn Johnny (မန်းဂျော်နီ) cu tlangpar hriamkai pawl lakah aum ih meithal kengin ralkap pawl do a man zo.\nA nolai caan zaten ramkhelnak ah a hmang ih a ni tlak nai lamah cun meithal thawn raldo dingin a poksuak. Kum 79 ih upa a si zo, ramkhelhnak ruangah thawng a tla zo. 1965 kum ihsin 1986 kum tiang cu tlawng saya arak ṭuan.\n1990 kum ah National League for Democracy in hrilawknak ah a tel ih nehnak a co nan ralkap pawlin tokham an pe duh lo. 2012, 2015 kum hrilawknak ah a telsal ih nehnak a co, cutin Chief Minister a ṭuan.\nJanuary 9, 2018 ah a harhdamnak a ṭha nawn lo ruangah CM ihsin a cawl nan Ayeyarwady Region Hluttaw ah a ṭuan. Tui caan ahcun “Rampi zalennak kan ngah theinak dingah cun ralthuam keng a ṭul thlang” a ti.


Tuluk milian Jack Ma in Action Movie star 8 a neh | VCTH\nHome » Cahram » Tuluk milian Jack Ma in Action Movie star 8 a neh\nLeitlun milianbik pawl lakih tel ban Alibaba neitu Jack Ma cu Kung Fu zuknung ah lemcang, minta, a tuan ih cui zuknung ah leitlun Kung Fu (martial arts) lemcang hminthang minung 8 a neh.\nCui zuknung ahcun Jack Ma cun Kung Fu, Action minta hminthang, Jet Li, Donnie Yen, Tony Ja, Wu Jing pawl tel in Asia mi Action movie star 8 a neh. Hi zuknung hmin cu “Gong Shou Dao” (The Art of Attack and Defence) ti a si.\nJack Ma, kum 53, cu sumpai $47.5 billions a nei ih leitlun ih milianbik 14nk a si. US president Donald Trump hi a lian zet tiih theih mi a si. Asinan Jack Ma cu Trum hnak in a let 12 in a lian sawn, Trump ih neih zat cu $4 billion lawng a si.


Faphir unau, Nunau le Mipa cu Nulepa in an neihawk ter lawlaw; VIDEO – Buannel News\nFaphir unau, Nunau le Mipa cu Nulepa in an neihawk ter lawlaw; VIDEO\nDecember 26, 2018 Buannel News Latest, NEWS, World News 0\nHi thuthang vun theih cun mang a bang ih ziangtin so an Nulepa in hivek an tuah thei tiah khawruah ding a tam nasa. Kum 6 ih upa faphir (Nunau le Mipa) cu an Nulepa le sungkhat lungkimnak thawn nupa ah an neihawk ter. Hi thuthang hi tufang online social media ah a laar nasa, Video khal tarlang cih a si.\nThailand ram ih um, Buddhist sakhau betu, fapa phir (Nunau le Mipa) cu an Nulepa in an hung upat tikah duhdawtaw (Ngaizawng, nupi/pasal dingih duhaw) an hung si leh ding ti an ruahsan ruangah, tuisi thokin an rak neihawk ter cia tiah theih a si. Faphir tei’ unau hi, September 2012 ah khan an rak piang ih, Mipa ih hmin cu Guitar a si ih, nunau ih hmin cu Kiwi ti a si.\nBuddhist sakhua betupawl ih zumnak ahcun faphir ih nunau le mipa a suak/piang khawm cu a zarh tiah an ruat ih, tuihlan ah fala le tlangval duhdawt aw zet an rak si nan, an rak coawk lo ruangah faphir ah an rung suaksal a si tiih zumnak an neih ruangah, tuvekin hi Faphir unau khal an neihawk ternak a si.\n“An nauhak lai te ih kan neihawk ter zanglo asile an hung upat deuh cun vanduainak tla an tong pang thei” tiah an Nulepa cun an sim. Hi faphir unau ih Nulepa hi, a Pa kum 31 ih upa Amornsan Sunthorn Lairat le a Nu kum 30 ih upa Phacharaporn an si. Ṭhitumnak puai an tuahnak hi Thailand ram khawpi Bangkok ih Samut Prakan timi ah a si.\nAn Pa Amornsan cun “Tuvekin faphir nupa ih kan neihawkter nak san cu, tuihlan ih an rak nunak ah nupa asilole fala le tlangval duhdaw awzet an rak si dah ding, tiah kan zum. Hivek zumnak hi kan pupa san ihsi kan rak neihmi a si. Hi faphir hi ka neihawk ter lohli asile an harhdam ih an hlawhtling sawn a si” tiah a sim.\nAn neihawk lai Video rak zoh ve aw;\nChinram kulh ah Nauhak Ku Kimlo Pawngsual a um phah vivo


Healths – Chin International Daily News\nHealths\t February 20, 2019 February 20, 2019\nNunau Hrang Ih Vaitamin Tha Bik\nMai’ nupi thauter dingah ei le in thatha a rak tul kher lo. Innsang harsa nan nupi thau pipi tam tuk an um ti cu theih cio a si. Zingzoitu in an hmusuak mi cu nunau thaunak ding hrangih vaitamin tha bik cu thil dang a si lo, Mipa buati a si. Asinan, an rel bet mi cu mipa buati ngaih lo unau tla an um ti a si. A ngaihtu pawl cu an thau zukzo mai.\nMipa Buati khi Doctor pawl in an zohfel tikah nunau hrang Sii ttha ttha tampi a um an ti. Nunau pawl thau theinak le taksa mawinak sii thatha tampi a um. Asinan, Buati thawn ngaih lo pawl kha cu an Mah Numi sungah dam lo nak a um ruangah a si an ti. Na Nupi in na thil ti te a ngaih maw ngaih lo ti cu a taksa ah a lang mai ding.\nNunau hrekkhat pasal an neih hnu ah an taksa natnak a hlo theu. Himi hi thil dang ruangah a si lo, an pasal thil ti ruangah a rak si.\nSource : Chin Future Website


Salai PP in Delhi Chin-mi Pawl Hnen ah Vantlang Thusimnak Nei - Chinland Today Media\nMarch 17, 2014 2:32 am·0 comments\nSalai PP in mipi thusim lai (New Delhi)\nBy- Salai Star\nSalai PP tiih theih laar zetmi Saya Vum Za Piang cu Kawlram Acozah ai-awh (representative) in Delhi ah Environmental Training kai ding ih a feh nak ah Delhi ih Chinmi pawl thawn, tonkhawm beruahnak Delhi Living Faith Baptist Church ah a nei.\nHi, tonkhawmnak ih thazaang peknak le forhfialnak a neihmi pawl cu: (1) Tulaifang a thlengawk rero mi kan Kawlram dinhmun (Current Myanmar Transition), (2) A thlent-aw reromi Falam khua le miphun (Changes of Falam), (3) Falam mi in buaitertu le kan buaipi mi (Challenges of Falam) pawl tla a si. Kan kawlram hi a thleng-aw rero laifang a siih Pathina in thlawsuah a pek ih ahlan hnakin kan ram umtu daan pawl a thleng-awk rero zia pawl tla a sim\nKan Chin Khawpi pakhat a simi Falam hi a thangso vivo zo ih khuanu khuapa pawl ih hnatuan an taimak zia pawl siseh, kan Mino pawl Secular lam in siseh, Theology lam ihsin siseh, mifim, cathiam tamzet an um thu pawl siseh, hitivek in Pathian tihzah in ke kan kar vivo asile hlawhtlinnak hi kan dong vivo thlang ding thu pawl khal simnak anei bet.\nSalai PP hi Mino pawl duhdawt ih fimthiamnak thawn tungdingtu a si. Falam khawpi ah kum ziangmawzat sung risantlakzet in Biaknak lam ah siseh, khawtlang lam ah siseh, Khua nu khuapa ih hohatu ah siseh, rampi dinhmun ah Chin miphun ai-awh ih Palai tuantu khal a si. Falam khawpi ah kum ziangmazat dung Boarder phuan in Chin mi ziangmawzat cathiam, mifim sersuaktu a si.


Rangttial le Zukneng - Chinland Today Media\nDecember 12, 2010 12:48 am·0 comments\n1 Korin. 12:14-26\nCuticun ruangpum parah tthentthek awknak zianghman a um lo; taksa tthen pakhat le pakhat parah zawnruahnak an nei sawn a si.\n– 1 Korin. 12:25\nKan vanzamleng a cawlh vete’n Jay thawn Kenya ram ih Masai Mara phunhnam pawl umnak ah kan feh cih. Masai phunhnam pakhat a simi Sammy in kan thilri pawl cu a Land Rover mawttaw sungah a ret ih ni hnih sung kan umnak ding hmun ah kan feh.\nLamtluan ah Masai Mara ihsin Serengeti lam ah a vai mi hramlak rangttial (Zebra) pawl le zukneng (Gnu) pawl kan zoh phah tthei. Sammy ih in simmi cu: Rangttial pawl hi khua ttha te’n an hmu thei nain rim theihthiam theinaklam ah an hlawhsam. Zukneng pawl hi khua ttha te’n an hmu lo nain tthazet in rim an theithiam. Curuangah an feh tlang tikah siatsuahnak an tong mal a si. Cumi cu Kenya ram ih kan hmuhmi sersiammi tampi sungin Pathian ih phuanlang awknak kan zir ngahmi thu pakhat a si.\nPathian in ramsa pawl hi an cahnak le ttonttaihnak bangrep loin a tuah hngai vekin milai khal in tuah ve a si. Pathian in Amah rinsan dingin le pakhat le pakhat rinsan awton dingin in tuah. Paul in Korin Cakuat a ngan tikah himi ruahnak hi famkimzet in a telh. Khrih ih taksa ruangpi a simi kawhhran sungah taksa tthen pawl kan si vekin a bangrep lomi thiltitheinak le thlarau laksawng dangdang kan nei (1 Korin. 12:12-31).\nHna kan ttuan tlang ih midang tthatnak hrangah kan cahnak ka hman lawngah kawhhran a harhdam. – Julie Ackerman Link\nBawipa, ttuan tlang dingin in bawm aw,\nIn pekmi thlarau laksawng thawn;\nKan tumtahnak parah lungrualnak in pe aw,\nHih leitlun ah Nang kan lo rian vekin. – Sper\nMahte lawng hnakin ttuan tlangnak in hlawh a tling thei deuh.


A danglam zetmi Hmin lang duhlo mi bawmtu | Falam Online Media\nMay 25, 2020 May 26, 2020 Ma Thawng\t0 Comments\nHmin phuang duhlo Mizo mipakhat cun tulai lockdown ruangih hnaṭuan theilo harsa talbuai mi 4 pawl ih loan laknak leiba cu a rul sak thluh tiah The New Indian Express cun a tar lang.\nMibawmtu hi State Bank of India’s (SBI) Aizawl branch ih hnaṭuan hotu mi malte lawng in an thei ih zo a si timi phuang lo dingin a dil hai ruangah a hmin an ti lang duhlo. A bawm mi cu nunau 3 le pa 1 an si ih an leiba Rs 9,96,365 a kuan sak thluh.\nSBI branch Assistant General Manager Sheryl Vanchhong cun “Mi bawmtu hi kan branch ih hnaṭuan mi 3 cun zo a si ti kan thei ciang. Loan lak ih pek theilo bawm ka tum ih hih bank ih leiba nei sung ihsin nan mah in nan duhduh hril uh la ka kuan sak ding. Asinan Rs 10 lakh (ting 10) luan cu si hlah seh a tiih mi 4 kan hrilmi pawl ih leiba Rs 9,96,365 cu a kuan sak ṭheh.\nMi 4 pawl cu an leiba mi pakhat in a rul sak ṭheh thu kan sim tikah lungawi in an mitthli a tla. Amah hnen rori ah lungawithu kan sim duh an ti nan a bawmtu in hmin langter a duhlo thu kan sim ih midang va sim sawng lo ding khal in a bawmtu’h duhdan vekin kan sim thei sal” tiah a sim.\nBomnak dong 4 pawl lak ih telve Muana L Fanai cun “Ka leiba rul salding harsa vansang in ka um lai ah Coronavirus boruak in harsatnak i run belh ih tingaihnak ka theilo laiah hivek bawmnak ka dong cu Pathian thluasuah rori a si. Rs 2,46,631 leiba ka nei mi cu miṭhep karah in kuan sak ṭheh kalungawi tuk” ti`n online ah ca a thlah.\nMi bawmtu hi a hlan khal ah mi harsa pawl a bawm ṭheu. Asinan tuṭum cu a hmin langter a duh lo tiin SBI zung ih hnaṭuan pakhat cun a sim.\nref : The New Indian Express\n← Hacker pawl in Donald Trump thuthup File hack sak, $42 million thawn tlan dingin ngen\nLockdown ṭhehhnu thil thleng ding CDC in a phuang →


Tuiṭum Thawngtla Pawl An Suah Zalennak Ah Damlo, Tuamhlawm Ṭul Tuk Mg Lwe Phyo Aung A Telve Lo – Meifar\nTuiṭum Thawngtla Pawl An Suah Zalennak Ah Damlo, Tuamhlawm Ṭul Tuk Mg Lwe Phyo Aung A Telve Lo\nJune 30 sunah ralkap in thawngtla pawl an suah zalen, CDM tuah cozah hnaṭuan, lawyer, thuthang latu ṭhenkhat cu an suah lo. Kachin pacang pakhat khal a fanu neihsun an suah ve lo ruangah lungkuai in a thih phah.\nMagway thawnginn ihsin thawngtla 26 an suah, mipa 23 le nunau 3 an si. Magway thawnginn sungih an khummi damlo, Mg Lwe Phyo Aung an suah ve lo ruangah hringtu a nu cu a thinhar tuk.\nTlangval kum 22 mi Lwe Phyo Aung cu engineer tlawngta a si ih ralkap cozah duh loin lamzawhnak ah a tel ṭheu. March 27 sun lamzawhnak ah a tel ih ralkap pawlin an rak kap ciamco, Lwe Phyo Aung cu an kap ngah hnuah nasa zetin an vel ciamco.\nA innsang pawlin siizung ah an tuamhlawm ih a kut hliamhma tuar a bese tuk ruangah sibawi pawlin an tansak, cun a ke khalah hliamhma a tuar ih a mit khal operation tuah ṭul dinhmun a si.\nSiizung aum laiah ralkap pawlin pukmah 505 in thubuai an orhter, June 7, 2021 sunah siizung ihsin a suak thei ih a suah hlante ah ralkap pawlin an va hruai ih thawnginn sungah an khum.\nA upa in “Siizung ihsin kan suak zik zawngah ralkap pawlin an ra hruai. A dam ṭha hrih lo ih siivai thawn tuamhlawm ringring a ṭul lai nan kan tuamhlawm thei nawn lo ding ruangah a sehherh um tuk” a ti. Thawnginn sungah ziangtin aum ti khal theih a si nawn lo.\nA Fanu Neihsun Thawnginn Ihsin An Suah Ve Lo Ruangah Lungkuai In A Thi\nThla In An Tibuai Ṭheu Ruangah Palik Sakhan Ah Thubuai A Thehlut